钦定古今图书集成/明伦汇编/宫闱典/第034卷 > 武帝郗皇后
## 钦定古今图书集成/明伦汇编/宫闱典/第034卷 > 武帝郗皇后

按《梁书后妃传》：“高祖德皇后郗氏，讳徽，高平金乡人
也。祖绍，国子祭酒，领东海王师。父煜，太子舍人，早卒。
初，后母寻阳公主方娠，梦当生贵子。及生后，有赤光
照于室内，器物尽明，家人皆怪之。巫言此女光采异
常，将有所妨。乃于水滨祓除之。后幼而明慧，善隶书，
读史传女工之事，无不闲习。宋后废帝将纳为后，齐”
初，安陆王缅又欲婚郗氏，并辞以女疾，乃止。建元末，
高祖始聘焉。生永兴公主玉姚、永世公主玉婉、永康
公主玉嬛。建武五年，高祖为雍州刺史，先之镇，后乃
迎后至州。未几，永元元年八月殂于襄阳官舍，时年
三十二。其年归葬南徐州南东海武进县东城里山。
中兴二年，齐朝进高祖位相国，封十郡梁公，诏赠后
为梁公妃。高祖践阼，追崇为皇后。有司议谥，吏部尚
书兼右仆射臣约议曰：“表号垂名，义昭不朽。先皇后
应祥月德，比载坤灵，柔范阴化，仪形自远。伣天作合，
义先造舟，而神猷夙掩，所隔升运。宜式遵景行，用昭
大典。谨按《谥注》，忠和纯备曰德，贵而好礼曰德，宜崇
曰德皇后。”诏从之。陵曰“修陵。”后父煜，诏赠金紫光禄
大夫。煜尚宋文帝女寻阳公主，齐初降封松滋县君。
煜子泛，中军临川王记室参军。